Forslag til afgørelse fra generaladvokat Alber fremsat den 5. november 2002. - Kommissionen for De Europæiske Fællesskaber mod Kongeriget Spanien. - Traktatbrud - manglende gennemførelse af direktiv 98/83/EF. - Sag C-29/02.



Samling af Afgørelser 2003 side I-00811



Generaladvokatens forslag til afgørelse

1. Kommissionen for De Europæiske Fællesskaber har nedlagt påstand om, at det fastslås, at Kongeriget Spanien har tilsidesat sine forpligtelser i henhold til Rådets direktiv 98/83/EF af 3. november 1998 om kvaliteten af drikkevand , idet det ikke har vedtaget de nødvendige love og administrative bestemmelser for at efterkomme dette direktiv, eller i hvert fald ikke har givet Kommissionen underretning herom.

2. Artikel 17 i direktiv 98/83 bestemmer:

»1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest to år efter dets ikrafttræden. De underretter straks Kommissionen herom [...]

2. Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af dette direktiv.«

3. Direktiv 98/83 trådte i kraft den 25. december 1998 og skulle således have været gennemført senest den 25. december 2000.

4. Da Kommissionen ikke havde modtaget oplysninger vedrørende gennemførelsen af direktiv 98/83, indledte den traktatbrudsproceduren, og i skrivelse af 6. april 2001 anmodede den Kongeriget Spanien om at fremkomme med sine bemærkninger inden for en frist på to måneder.

5. I skrivelse af 13. juni 2001 meddelte den spanske regering Kommissionen, at bestemmelserne i direktiv 98/83 ville blive gennemført ved to kongelige dekreter, som var under udarbejdelse. Det ene dekret vedrører vand på flasker, og det andet vedrører direktivets øvrige bestemmelser.

6. Kommissionen fremsatte den 26. juli 2001 en begrundet udtalelse til Kongeriget Spanien. I udtalelsen konstaterede Kommissionen, at Kongeriget Spanien fortsat ikke havde efterkommet sine traktatmæssige forpligtelser, og fastsatte en frist på to måneder for Kongeriget Spanien til at træffe de nødvendige forholdsregler til gennemførelsen af direktiv 98/83.

7. I skrivelse af 12. oktober 2001 underrettede Kongeriget Spanien Kommissionen om, hvorledes den igangværende gennemførelse forløb.

8. Den 1. februar 2002 indgav Kommissionen stævning og nedlagde påstand om, at der blev truffet afgørelse i overensstemmelse med påstanden i dette forslags punkt 1 og om, at Kongeriget Spanien tilpligtedes at betale sagens omkostninger. Kongeriget Spanien nedlagde påstand om frifindelse og om, at Kommissionen tilpligtedes at betale sagens omkostninger.

Stillingtagen

9. Ifølge artikel 10, stk. 1, EF skal medlemsstaterne træffe alle foranstaltninger, som er egnede til at sikre opfyldelsen af de forpligtelser, som følger af retsakter foretaget af Fællesskabets institutioner. Disse retsakter er bl.a. direktiver, der efter artikel 249, stk. 3, EF med hensyn til det tilsigtede mål er bindende for enhver medlemsstat, som de rettes til. Dette indebærer for hver medlemsstat, som et direktiv rettes til, at den inden for sin nationale retsorden i rette tid skal træffe alle foranstaltninger, der er nødvendige for at sikre direktivet fuld virkning i overensstemmelse med dets formål .

10. Kongeriget Spanien har nedlagt påstand om frifindelse, men har ikke bestridt, at de nødvendige bestemmelser til gennemførelse af direktiv 98/83 endnu ikke er trådt i kraft. Kongeriget Spanien har begrænset sig til at redegøre for, hvorledes vedtagelsesproceduren for de to kongelige dekreter forløber. Den blotte iværksættelse af proceduren til vedtagelse af en retsakt, der har til formål at sikre gennemførelsen af et direktiv i national ret, opfylder imidlertid ikke de forpligtelser, der følger af direktivet .

11. I øvrigt har det ingen betydning for sagen, at et traktatbrud eventuelt er bragt ud af verden efter udløbet af den frist, der er fastsat i den begrundede udtalelse . Selv om de pågældende bestemmelser måtte være trådt i kraft i mellemtiden, er dette ikke til hinder for, at det fastslås, at der er tale om traktatbrud.

12. Der bør træffes afgørelse om sagens omkostninger i henhold til procesreglementets artikel 69, stk. 2.

Forslag til afgørelse

13. På baggrund af det ovenfor anførte foreslår jeg Domstolen at træffe følgende afgørelse:

»1) Kongeriget Spanien har tilsidesat sine forpligtelser i henhold til Rådets direktiv 98/83/EF af 3. november 1998 om kvaliteten af drikkevand, idet det ikke har vedtaget de nødvendige love og administrative bestemmelser for at efterkomme dette direktiv, eller i hvert fald ikke har givet Kommissionen underretning herom.

2) Kongeriget Spanien betaler sagens omkostninger.«